Još jedan hrvatski reprezentativac ovo ljeto promijenit će klub. Šime Vrsaljko napušta Genou i sljedeće sezone nosit će dres Sassuola, potvrdio je to predsjednik njegovog dosadašnjeg kluba Enrico Preziosi...

Kvalitetne igre Šime Vrsaljka u dresu Genoe do ozljede skrenule su pozornost većih klubova pa se spominjao u kontekstu prelaska u Milan, Inter, Juventus, no na kraju je završio u Sassuolu.

Pregovori Genoe i Milana donedavno bili su intenzivni, ali dogovor nije postignut i Adriano Galliani je potvrdio kako se nisu uspjeli naći oko visine odštete.

Međutim, Sassuolo je bio konkretniji i pristao je platiti oko 6.5 milijuna eura odštete koliko je Genoa tražila. "Postigli smo dogovor i Vrsaljko će uskoro biti igrač Sassuola", potvrdio je predsjednik Genoe Enrico Preziosi.

Inače, talijanski mediji tvrde kako je prste u ovom transferu imao Juventus koji je usko povezan sa Sassuolom i ne bi bilo nikakvo iznenađenje da Vrsaljko već sljedeće ljeto promijeni sredinu i preseli u Torino.

Njegov dolazak komentirao je za Sky Sports i Matteo Brighi, bivši talijanski reprezentativac koji je poželio dobrodošlicu Vrsaljku.

"Šime je vrlo dobar igrač kojeg je pratilo nekoliko klubova. On je pozitivan dečko i njegov dolazak bit će nam od pomoći", rekao je Brighi.

Podsjećamo, Vrsaljko je prije samo godinu dana preselio u Serie A iz redova zagrebačkog Dinama.